महिलावाड़ी में 15 दिन से बिजली बंद, पढ़ाई नहीं कर पा रहे बच्चे
ग्रामीणों ने बिजली कंपनी के खिलाफ की नारेबाजी
भास्कर संवाददाता | मुलताई
ब्लॉक के ग्राम महिलावाड़ी में 15 दिनों से बिजली गुल है। वर्तमान में बोर्ड परीक्षा शुरू हो गई है। ऐसे में रात के समय बिजली नहीं रहने से बच्चे परीक्षा की तैयारी नहीं कर पा रहे हैं। ट्रांसफार्मर खराब होने से पूरा गांव अंधेरे में डूबा हुआ है। बुधवार को ग्रामीणों ने ट्रांसफार्मर के पास पहुंचकर बिजली कंपनी के अधिकारियों के खिलाफ नारेबाजी की। ग्रामीण रामदास पाठेकर, सोनू हिंगवे, कमलेश डोंगरदिए आदि ने बताया 15 दिन पहले किसान आशाराम पवार के खेत में लगा ट्रांसफार्मर खराब हो गया था। ट्रांसफार्मर खराब होने की सूचना बिजली कंपनी के अधिकारियों को भी दी। इसके बाद भी अभी तक ट्रांसफार्मर नहीं बदला गया। जिससे पूरा गांव में अंधेरे में है। बच्चों की परीक्षा शुरू हो गई है। ऐसे में रात के समय अंधेरा रहने पर दीपक की रोशनी में बच्चे पढ़ाई कर रहे हैं। बिजली नहीं रहने से नल जल योजना भी ठप हो गई है। महिलाओं को खेत के कुओं से पानी लाना पड़ रहा है। इस संबंध में बिजली कंपनी के ग्रामीण कार्यालय में पदस्थ एई उमेश सरियाम ने बताया ग्रामीणों पर लगभग 4 लाख रुपए का बिजली बिल बकाया है। बिजली बिल जमा करने की समझाइश भी दी जा रही है। ग्रामीण बिजली बिल की राशि जमा कर देते हैं तो दूसरा ट्रांसफार्मर लगा दिया जाएगा।
मुलताई। आक्रोशित ग्रामीण बिजली कंपनी के खिलाफ नारेबाजी करते हुए।
hin_Deva hin_Deva kas_Deva hin_Deva hin_Deva